钦定古今图书集成/明伦汇编/氏族典/第386卷 > 李适
## 钦定古今图书集成/明伦汇编/氏族典/第386卷 > 李适

按《唐书李适传》：“适字子至，京兆万年人。举进士，再调
猗氏尉。武后修《三教珠英》书，以李峤、张昌宗为使，取
文学士缀集，于是适与王无竞、尹元凯、富嘉谟、宋之
问、沈佺期、阎朝隐、刘允济在选。书成，迁户部员外郎，
俄兼修书学士。景龙初，又擢修文馆学士。睿宗时，待
诏宣光阁，再迁工部侍郎。卒年四十九，赠贝州刺史。”
尝梦与人论大衍数，寤而曰：“吾寿尽此乎？”敕其子曰：
“霸陵原西视京师，吾乐之，可营墓，树十松焉。”及未病
时，衣冠往，寝石榻上，置所撰《九经要句》及素琴于前，
士贵其达。